Agindua, Osasuneko Sailburuarena, zeinaren bidez aurretiko kontsulta publikoa egiten baitzaio 1/2016 legea ez betetzeagatik ezarritako zehapenak ordezkatzeko sistema arautzen duen dekretu-proiektuari.

Osasun Sailak xedapen orokor bat egingo du, Adikzioen eta Droga Mendekotasunen gaineko Arreta Integralari buruzko apirilaren 7ko 1/2016 Legea ez betetzeagatik ezarritako zehapenak ordezteko sistema arautzeko.

Gobernu Kontseiluaren 2017ko abenduaren 12ko Erabakiaren bidez, arau-xedapen orokorrak izapidetzeko jarraibideak onartzen dituena, aldez aurreko kontsultaren izapidea egitea erabaki zen, Administrazio Publikoen Administrazio Prozedura Erkidearen Legearen 133. artikuluaren 1. paragrafoan xedatutakoa betetzeko, testu juridiko jakin bat onartu behar denean herritarrekiko interakzioaren izapidea errazte aldera.

Kontsultak alderdi hauek izan behar ditu:

- Ekimenarekin konpondu nahi diren arazoak.

- Onartzeko beharra eta egokitasuna.

- Arauaren helburuak.

- Egon daitezkeen ordezko konponbide erregulatzaileak edo ez-erregulatzaileak.

Horregatik guztiagatik, hogei egun balioduneko epea ezarri da ukitutako erakundeek, herritarrek eta haien erakundeek egoki iritzitako iradokizun eta ohar guztiak aurkez ditzaten. Araua egin aurretik egiten da, Xedapen Orokorrak Egiteko Prozeduraren abenduaren 22ko 8/2003 Legearen 4. eta 5. artikuluek arautzen duten hasierako fasearen barruan.

Osasun Sailaren egitura organikoa eta funtzionala ezartzen dituen apirilaren 11ko 80/2017 Dekretuak emandako eskumenak baliatuz, honako hau

EBAZTEN DUT

Lehenena. – 1/2016 Legea ez betetzeagatik ezarritako zehapenak ordezteko sistema arautzen duen xedapen orokorraren proiektua egin aurretik, aurretiazko kontsultaren izapidea egitea.

Bigarrena. – Arauaren eraginpeko herritarrek eta erakundeek, hala nahi badute, hogei egun balioduneko epea izango dute agindu honen eranskinean planteatutako alderdiei buruzko iritziak helarazteko, Euskal Autonomia Erkidegoko Administrazio Orokorraren web-atarian argitaratu eta hurrengo egunetik aurrera.

Sin.: MIREN NEKANE MURGA EIZAGAECHEVARRIA

OSASUNEKO SAILBURUA

ERANSKINA

1.- Ekimenarekin konpondu nahi diren arazoak.

Dekretu-proiektu honen helburua eta xedea da Adikzioen eta Droga Mendekotasunen gaineko Arreta Integralari buruzko apirilaren 7ko 1/2016 Legea ez betetzeagatik ezarritako zehapenak ordezteko sistema arautzea.

Gaian aurrekaririk ez badago ere, udalerri batzuek beren ordenantzetan arautu dute bide publikoan edari alkoholdunak kontsumitzearekin zerikusia duten arau-hausteengatik zehapenak ordezteko edo eteteko aukera, eta neurri alternatiboen programak dituzte.

2.- Onartzeko beharra eta egokitasuna.

Adikzioen eta Droga Mendekotasunen gaineko Arreta Integralari buruzko apirilaren 7ko 1/2016 Legeak 93. artikuluan jasotzen du arau-hauste arin edo larriengatik, gizartearentzako lanak edo jarduerak egiteagatik edo arau-hauslea prestakuntza-izaerako edo informazio- edo tratamendu-izaerako prebentzio-programetan sartzeagatik ezarritako zehapenak ordezteko aukera. Zehazten da, gainera, programen saioen kopurua legea garatzeko arauetan zehaztuko dela.

Dekretu horren bidez, 1/2016 Legea ez betetzeagatik ezarritako zehapenak ordezteko sistema arautuko da, eta horietatik eratorritako ordezko neurrietarako oinarrizko irizpideak ezarriko dira.

3.- Arauaren helburuak.

Dekretu-proiektu honen helburua da apirilaren 7ko 1/2016 Legean ezarritako betetze-maila indartzea, haren zehapenak ordezteari dagokionez, honako hauek zehaztuta:

* Neurri alternatiboak aplikatzeko kasuak.
* Neurrien onuradunak.
* Neurrien ezaugarriak.
* Edo gizartearentzako lanak.
* Prestakuntza- edo informazio-izaerako edo tratamendu-izaerako prebentzio-programak.
* Neurri alternatiboa ordezteko eta garatzeko prozedura.

4.- Egon daitezkeen ordezko konponbide erregulatzaileak edo ez-erregulatzaileak.

Aurreko ataletan azaldutako inguruabarrak direla eta, dekretu-proiektu hau egitea beharrezkotzat jotzen da, eta ezin da beste irtenbiderik ikusi.